Аҧсны Аҳәынҭқарра Ахада Аслан Бжьаниа Аԥснытәи аҳәынҭқарратә телерадиоеилахәыра 42 шықәса ахыҵра арыцхә рыдиныҳәалеит уи аколлектив.
«Ҳаҭыр зқәу Аҧсуа телехәаҧшра аусзуҩцәа!
Гәыкала ишәыдысныҳәалоит Аҧснытәи аҳәынҭқарратә телехәаҧшра аҧҵоижьҭеи 42 шықәса аҵра амш. 1978 шықәса абҵарамза 6 аҵак ду змоу мшуп ҳаамҭазтәи Аҧсны аҭоурых азы. Аҧсуа жәлар рзинқәа рырҭбааразы имҩаҧыргоз ақәгыларақәа ирлыҵшәаны, абри аҽны раҧхьаӡа акәны аефир ахь ицәырҵит ҳмилаҭтә телехәаҧшра. Аҧсуаа рзы уи аҵакы аинформациа амассатә хархәагак аасҭа акыр еиҳан. Уи ҳажәлар ҿахәҳәаганы ирзыҟалеит, ҳбызшәеи ҳмилаҭтә культуреи рӡыргаразы цхыраагӡа духеит.
Лымкаала иазгәаҭатәуп, Аҧсны жәлар рџьынџьтәылатә еибашьраан Аҧсуа телехәаҧшра аусзуҩцәа ирбаз аџьабаа. Аҕа импыҵаихалаз рмыругақәа зегьы Аҟәа ишалахазгьы, аамҭа кьаҿк иалагӡаны ирылдыршеит аефир ахь аҭыҵра. Урҭ идырхиоз адырраҭарақәа гәышьҭыхган зыҧсадгьыл ахақәиҭразы иеибашьуаз ҳажәлар рзы.
Ргәалашәара лаша ҳацуп ахааназы Аҧсны ахьчара зхы ақәызҵаз ателехәаҧшра аусзуҩцәа.
Ҳаамҭазы Аҧсны хкы рацәала аҿиара рымоуп аинформациа амассатә хархәагақәа. Иаатит ателеканал ҿыцқәа, инарҭбааны ахархәара амоуп аинтернет. Иагьа убас акәзаргьы, ҳажәлар рзы 42 шықәса раҧхьа еиҧш, иахьагьы Аҧсуа телехәаҧшра лымкаала аҭыҧ ааннакылоит.
Аҵыхәтәантәи аамҭазы иубарҭоуп Аҧсуа телехәаҧшра аефир аҿы имҩаҧысуа аиҭакрақәа, иаҳа иҭбаахеит, ицәырҵит адырраҭара ҿыҵқәа, ахархәара рымоуп ҳаамҭа иақәшәо арҿиаратә знеишьақәа.
Ҷыдала ари амш азы сшәыдысныҳәалар сҭахуп Аҧсуа телехәаҧшра хамеигӡарада шықәса рацәала иазааҧсоз. Иахьа аус зуа аколлектив аилазаара раҧхьаӡа иргыланы ишәзеиҕьысшьоит еснагь ишәымазарц ахәаҧшцәа ргәыбылра, ақәҿиарақәа, аихьӡара дуқәа, шәыҩнаҭақәа рҿы аманшәалара».
Возврат к списку